Willie van der Merwe, Author at LitNet
WL (Willie) van der Merwe is hoogleraar in godsdiensfilosofie aan die Vrije Universiteit van Amsterdam en direkteur van ACCORD (Amsterdam Center for the Study of Cultural and Religious Diversity). Vanaf 1998 tot 2008 was hy professor (vanaf 2008 is hy buitengewone professor) in filosofie aan die Universiteit Stellenbosch, waar hy studeer het en die grade BA, BA Honneurs in filosofie, BTh, MA en die Lisensiaat in die Teologie cum laude behaal het. In 1990 behaal hy die graad DPhil, waarvoor hy aan die Universiteit van Utrecht in Nederland navorsing gedoen het. Sy proefskrif handel oor Husserl en Wittgenstein se beskouinge van die verhouding tussen taal en ervaring. Sy publikasies bestryk onderwerpe in taalfilosofie, kultuurfilosofie, godsdiensfilosofie, Afrika-denke en multikulturalisme. Hy was reeds navorsingsgenoot en/of besoekende professor by die universiteite van Tilburg, Nijmegen, Leuven, Antwerpen en Salzburg. Hy dien in die redaksionele rade van ’n aantal internasionale vaktydskrifte en is lid van verskeie akademiese genootskappe, waaronder die Suid-Afrikaanse Akademie vir Wetenskap en Kuns. Onlangse boekpublikasies waarvoor hy saam met Wessel Stoker as mederedakteur opgetree het, is Culture and transcendence. A typology of transcendence (Leuven: Peeters, 2012) en Looking beyond? Shifting views of transcendence in philosophy, theology, art, and politics (Amsterdam, New York: Rodopi, 2012), wat handel oor eietydse opvattinge van transendensie. Een van sy voorliefdes is die Afrikaanse letterkunde. Van sy gedigte is in versamelbundels soos Nuwe stemme, Versindaba en Groot verseboek gepubliseer.